सुपर स्पेशियलिटी शिविर स्वस्थ अजमेर की दिशा में ठोस प्रयास
कलेक्टरगौरव गोयल ने कहा कि शृंखलाबद्ध स्वास्थ्य शिविरों का आयोजन अजमेरवासियों को स्वास्थ्य के प्रति जागरूक करने तथा स्वस्थ अजमेर की कल्पना को साकार करने की दिशा में ठोस एवं सार्थक प्रयास है। वे रविवार को प्रकाश रोड नगरा स्थित नानकी पैलेस में आयोजित निःशुल्क सुपर स्पेशियलिटी चिकित्सा एवं परामर्श शिविर का शुभारंभ करने के बाद जनप्रतिनिधियों से चर्चा कर रहे थे।
उन्होंने कहा कि वार्ड स्तर पर समाजसेवी संस्थाओं और चैरिटेबल ट्रस्टों के माध्यम से लगने वाले निःशुल्क चिकित्सा शिविर जरूरतमंद तक राज्य सरकार की कल्याणकारी स्वास्थ्य योजनाओं का लाभ पहुंचाने में सेतु का काम करते हैं। शिविर का आयोजन मित्तल हाॅस्पिटल एंड रिसर्च सेंटर तथा जय अम्बे नव युवक सेवा ट्रस्ट, अम्बे माता मंदिर बजरंगगढ़ के संयुक्त तत्वावधान में स्व. सेठ शंकरसिंह भाटी एवं स्व. बरजीदेवी भाटी चैरिटेबल ट्रस्ट के सौजन्य से किया गया। शिविर में सैकड़ों लोग लाभान्वित हुए। शिविर के शुभारंभ मौके पर कलेक्टर गौरव गोयल का भाटी चैरिटेबल ट्रस्ट के अध्यक्ष हेमंत भाटी, मित्तल हाॅस्पिटल की ओर से वाइस प्रेसिडेंट श्याम सोमानी प्रबंधक जनसंपर्क संतोष गुप्ता ने स्वागत किया। जय अंबे नवयुवक सेवा ट्रस्ट के अध्यक्ष राजेश टंडन ने कलेक्टर को माता की चुनरी ओढ़ाई और स्मृति चिह्न भेंट किया। गोयल ने शिविर का निरीक्षण किया।
कई रोगियों को शिविर में मिली राहत
हृदयकी बीमारियों पेस मेकर, बाईपास वॉल्व सर्जरी, बच्चों में जन्मजात हृदय रोग, दिल में छेद, हाथ-पैरों की खून की नसों में रुकावट आदि से पीड़ित काफी रोगी पहुंचे, ब्रेस्ट कैंसर, बच्चेदानी का कैंसर, मुंह गले का कैंसर, नसों की बीमारियों जैसे सिर या रीढ़ की हड्डी में चोट, ब्रेन हेमरेज, ब्रेन ट्यूमर, साइटिका आदि से पीड़ित रोगियों ने भी शिविर का लाभ उठाया। पेशाब की थैली, एवं नली की पथरी, प्रोस्टेट की समस्या, पेशाब की धार की कमजोरी, नली की रुकावट, खून जलन बार-बार पेशाब आना, स्त्रियों में खांसी, छींक के साथ पेशाब का रिसाव, बच्चों में मूत्र संबंधित समस्याओं से भी पीड़ितों काे समाधान मिला। शिविर में शिशु सर्जन ने सेवाएं दी। फिजिशियन विनोद बोकाड़िया ने मौसमी बीमारियों से पीड़ित अनेक मरीजों को परामर्श दिया। शिविर में पंजीकृत रोगियों की यूरोफ्लोमिट्री, ईसीजी ब्लड शुगर की जांच निःशुल्क की गई एवं रोगियों को जय अम्बे नवयुवक सेवा ट्रस्ट, बजरंगगढ़ चौराहा अम्बे माता मंदिर की ओर से 5 दिन की दवाइयां भी निःशुल्क प्रदान की गई। निदेशक डाॅ. दिलीप मित्तल ने बताया कि शिविर में चयनित गंभीर बीमारियों से ग्रसित निर्धन रोगियों को विभिन्न सरकारी स्वास्थ्य योजनाओं के तहत निःशुल्क चिकित्सा उपलब्ध कराने का प्रयास किया जाएगा। इन योजनाओं की पात्रता नहीं रखने वाले निर्धन रोगियों को भी जन सहयोग से चिकित्सा उपलब्ध कराने का प्रयास रहेगा। निदेशक मनोज मित्तल ने बताया कि सामाजिक सरोकार के अन्तर्गत आयोजित किए जा रहे शृंखलाबद्ध निःशुल्क चिकित्सा शिविरों के क्रम में यह पांचवां शिविर आयोजित किया गया।
सुपर स्पेशियलिटी चिकित्सा एवं परामर्श शिविर में जानकारी लेते जिला कलेक्टर गौरव गोयल।
hin_Deva hin_Deva hin_Deva hin_Deva hin_Deva hin_Deva